《次荆门管河杨郎中求题水墨葡萄》
明代·程敏政

空中忽散摩尼珠，一一牵动骊龙须。鲛人泪莫尽升斗，贾胡价可论锱铢。

居然月上蜿蜒架，真宰有心愁幻化。玄香隐隐凝不飞，瘦影离离巧相亚。

良工近来人未知，日观不来还数谁。乳酒年来熟银瓮，客星终夜窥端池。

关西夫子行河使，宝绘堂中了公事。底须满摘水晶盘，眼饱令人发诗思。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。